Eskom waarsku oor druk op netwerkArgieffoto bloot ter illustrasie. (Foto: Unsplash) Eskom het Donderdag ’n beroep op Suid-Afrikaners gedoen om hul kragverbruik te verminder om die moontlikheid van beurtkrag te voorkom. Die kragvoorsiener sê die netwerk is onder kwaai druk weens onderbrekings by verskeie opwekkingseenhede. Die onderbrekings gaan Eskom binnekort noop om van sy kragreserwes gebruik te maak. In dié stadium is 14 925 MW weens stukkende opwekkingseenhede nie beskikbaar nie, terwyl 4 759 MW weens beplande instandhoudingswerk uit die stelsel gehaal is. Eskom sê geen beurtkrag word in dié stadium verwag nie, maar hy kan moontlik later gedwing word om beurtkrag op kort kennisgewing in werking te stel. “Hoewel Eskom verwag dat ŉ aantal opwekkingseenhede oor die volgende paar dae weer in diens gestel word, doen ons ŉ beroep op mense om kragverbruik te verminder en aan te hou om elektrisiteit spaarsaam te gebruik om te help om beurtkrag te vermy.”